पालें मैगं जानो मोजां मोनग्राफोरा गोजां बोथोरखौ हांखुरै नेनानै थायो । मानोना बे मैगङा देहानि मुलाम्फाजों लोगोसे गोथावनि थाखायबो मख'जाथाव । निउ मेक्सिक स्टेट इउनिभार्सिटिनि आथिखालनि नायबिजिरनायाव बे बाथ्राखौ मिथिनो हानानै बिखा आरो खर'नि थाखाय गाहाम मुलि महरै फोरमान मोन्दों । नायबिजिरग्राफोरनि बाइदिब्ला , पालेंआव भिटामिन - ए , ल्युटिन आरो केरटिन बाइदि एन्टिअक्सिडेन्टखौ गोबां बिबाङाव मोन्नो हायो । बे तत्वआ फ्रि - रेडकेलखौ देहा तन्त्रनि जिबख्रिफोरखौ ख'हा खालामनायनिफ्राय होबथायो , जायजों बैसो जायोब्ला गोसोयाव लाखिनो हानाय होगोया बाङाइ जानाय आरो देहानि गोहोया बाङाइ जानायनि जेंनानिफ्राय बारग'नो हायो । अदेबानि डिप्रेसननि लैखोननिफ्राय रेहाय होनाय आरो सांग्रांथि बांहोनायावबो पालें मैगंआ जर'खायै मददगिरि जानायनि फोरमान जानो हागौ । गाहाय नायबिजिरगिरि जगदीश खुबचन्द्रानीनि गनायनाय बायदिब्ला , पालेङाव नाइट्रेटनिबो गाहाय फुखा दङ । बे तुक्राआ नाइट्रिक अक्साइडखौ दिहुनो आरो खामानि मावनो हानायनि गोहोखौ बांहोनायाव गाहाय बिफाव लायो । नाइट्रिक अक्साइडआ मनिफोरखौ गोख्रों खालामो । बेजों थैनि थांलाय फैलाया सरासनस्रा महरै जायो आरो हाइ ब्लाड प्रेसारनि जेंनाया जानगार जायो । नाइबिजिरग्रा खुबचन्दानीआ पालेंखौ गोबाव समसिम संनाय एबा फ्रिजआव दोन्नायनिफ्राय जानगाराव थानो बोसोन होदों । बिथाङा फोरमायदों बांद्राय गुसु जायोब्ला पालेङाव थानाय गाहाय गुनआ नस्ट जायो । आथिखालाव बेखौ जुस खालामनानै जायोब्लाबो साबसिन जायो । पालेखौ नेम बायदियै जायोब्ला डिमेन्सियानि खैफोदआ 30 जौखोन्दोसिम दावख्लायो । बेयाव गोबां बिबांनि आयरन थानायनि जाहोनाव थैनि जिबख्रिफोरखौ जौगाखांहोनायाव मदत होयो आरो एनिमियानि जेंनाखौ जानगार खालामो । 
पालें मैगङा बिखाजों लोगोसे खर'नि थाखायबो मुलाम्फा गोनां